**Asematie** (ruots. *Stationsvägen*) on katu Tikkurilan aseman läheisyydessä Vantaan Tikkurilassa. Rautatieasemalta Kielotielle ja edelleen Tikkuraitti-kävelykadulle ulottuvan noin 350-metrisen Asematien varrella on lukuisia merkittäviä rakennuksia, kuten Vantaan kaupungintalo, Tikkurilan kirkko ja kauppakeskus Tikkuri. 

Asematie on keskustamaista katutilaa liikerakennuksineen ja suurine näyteikkunoineen. Aluetta reunustaa korkea ja tiivis rakentaminen, kuten toimisto- ja liikekeskus Dixi katualueen itäpuolella, mutta itse kadun rakennuksineen on sanottu säilyttäneen poikkeuksellisen pitkään 1950-lukulaisen identiteettinsä, joka "ei pyri dominoimaan kaupunkikuvassa". Kadun länsipäässä vanhan kirkon korvaaminen uudella, korkeammalla kirkolla ja uudella asuinkorttelilla vuosina 2018–2021 muutti alueen yhtenäisen matalaa mittakaavaa, ja myös kadun itäpuolelle on kaavailtu korkeampaa rakentamista ja uusia liiketiloja, jopa tornitaloa. Muutos kävelykaduksi alkoi keväällä 2023, ja ensimmäinen vaihe valmistui saman vuoden joulukuussa.

Historia
--------

Asematie kuvattuna kunnantalon katolta aseman suuntaan vuonna 1957. Vasemmassa reunassa As. Oy Leppäpuisto eli Kenkäaseman talo, oikeassa reunassa pieni rukoushuone.
Vuonna 1862 perustetun Tikkurilan rautatieaseman välittömässä läheisyydessä oleva Asematie on ollut olemassa jo aseman perustamisen ajoilta. Aluksi katu kuitenkin ulottui koillissuuntaisena vain puoleenväliin nykyisestä ja haarautui nykyisen torin kohdalta pohjoiseen. Asemanpuoleiseen päätyyn alkoi hiljalleen rakentua liiketiloja. Vuodesta 1927 alkaen kadun varressa sijaitsi puinen Miljoonatalo-liikerakennus, joka oli alun perin valmistunut huvilaksi Helsingissä vuonna 1837. Rakennus siirrettiin Tikkurilaan Kruununhaasta, ja kallis prosessi antoi sille uuden Miljoonatalo-nimen. Miljoonatalo purettiin vuonna 1982, ja sen tilalle rakennettiin kauppakeskus Tikkuri.

Katu aseman suuntaan 1970-luvulla. Etualalla vuonna 1837 valmistunut Miljoonatalo, joka purettiin kauppakeskus Tikkurin tieltä vuonna 1982.
Asematien vanhimpia olemassaolevia rakennuksia ovat vuonna 1956 valmistuneet matala liikerakennus Kassantalo ja sen vieressä oleva viisikerroksinen asuintalo Asematien ja Ratatien kulmassa. Kassantalon asemanpuoleisessa päädyssä toimi 1950-luvulla Suur-Helsingin Osuuskassan konttori. Kassantalon viereen valmistui samankorkuinen liikerakennus Asematie 3 vuonna 1975. Kokonaisuutta on kutsuttu myös "Kassan kortteliksi".

Keskeisinä rakennuksina kadun tyhjään länsipäähän suurten peltojen reunaan valmistuivat Tikkurilan kirkko keväällä 1956 ja saman vuoden lopulla Vantaan kaupungintalo eli silloinen Helsingin maalaiskunnan kunnantalo. Kaupungintalon itäiselle puolelle osoitteeseen Asematie 5 valmistui seuraavana vuonna As. Oy Leppäpuisto, kolmikerroksinen asuin- ja liikerakennus, johon perustettiin maitokauppa. Rakennuksessa toimivat aluksi myös Tampereen Jalkinekauppa Oy, nimismiehen toimisto sekä Puu ja Rauta Oy. Vuonna 1978 Leppäpuisto-talon alakerrokseen perustettiin Kenkäasema-niminen kenkäkauppa, joka toimi samassa rakennuksessa kesään 2011 saakka, jolloin rakennus purettiin. Yritys antoi rakennukselle uuden kutsumanimen, sillä koko rakennusta on kutsuttu nimellä Kenkäaseman talo.

Nykyisen torin paikalla sijainnut Kenkäasema purettiin uudisrakentamisen tieltä kesäkuussa 2011.
### Männistönpuisto

Kadun varrelle uuden torin kupeeseen on karttaan merkitty Männistönpuisto-niminen kulmaus. Käytännössä puisto on kuitenkin kadonnut, kun lähes kaikki alueen puut kaadettiin Tikkurilan uuden keskustasuunnitelman tieltä syksyllä 2010. Aikaisemmin Männistönpuisto oli kookas metsikkö kaupungintalon ja rautatieaseman välissä. Metsikön tilalle nousi korkeita asuinrakennuksia liiketiloineen sekä Männistönpolku-niminen kevyen liikenteen väylä Asematien ja Ratatien väliin. Uudeksi Tikkurilan keskustan viheralueeksi luotiin Kirjastopuisto kaupungintalon ja Tikkurilan kirjaston väliin. Vilkkaassa puistossa leikki- ja skeittipaikkoineen on järjestetty ulkoilmakonsertteja ja esitetty elokuvia.

### Tieliikenteen vähentyminen

Tikkurilan uusi tori valmistui kaupungintalon viereen syksyllä 2014 ja korvasi katuyhteyden kirjaston suuntaan.
Asematiellä ei nykyasussaan ole poikittaisia tieliikenteen katuyhteyksiä. Ennen vuotta 2015 Kenkäaseman talon ja kaupungintalon välistä eli nykyisen torin kohdalta kulki Vehkatie-katu Tikkurilan kirjastolle. Autotie haarautui kirjaston ympäristössä sekä Kielotielle että Lummetielle. Uusi keskustasuunnitelma toreineen ja sen kulmassa olevine asuinrakennuksineen poisti tieliikenteen ja muutti Vehkatien kevyen liikenteen väyläksi, joka johtaa Kirjastopuiston läpi ja kirjaston takaa Lummetielle.

### Uusi kirkko ja asuinkortteli

Uuden kirkon kortteli korvasi vuoden 1956 kirkon ja muutti kadun matalaa mittakaavaa.
Tikkurilan vanha kirkko purettiin uudemman kirkon tieltä vuonna 2018. Samalla koko Unikkotielle ulottuva kortteli seurakuntatiloineen purettiin ja tilalle alettiin rakentaa asuinkorttelia. "Kohtaamisen kortteliksi" nimitettyyn vuonna 2021 valmistuneeseen kokonaisuuteen kuuluu paljon HOASin opiskelija-asuntoja. Uuden kirkon rakennustyömaa vei kadulta tilaa niin, että tammikuussa 2020 Asematiestä tehtiin yksisuuntainen Kielotieltä aseman suuntaan.

### Muutos kävelykaduksi

Asematie kaavoitettiin kävelykaduksi vuonna 2009. Muutostyöt aloitettiin toukokuussa 2023. Ensimmäinen vaihe, jossa kävelykaduksi muutettiin kadun länsiosa Tikkuraitilta Vehkapolkuun asti, valmistui joulukuussa 2023. Ratatielle ulottuva itäisempi osa rakennetaan myöhemmin uudelleen kauppakeskus Tikkurin korttelin muutosten yhteydessä. Itäinen osa on kuitenkin osoitettu kävelykaduksi liikennemerkein, ja myös kadunvarsipysäköinti on osuudella kielletty. Valmistuessaan kävelykatukokonaisuus jatkuu Tikkurilan asemalta Asematietä ja Tikkuraittia pitkin Talvikkitielle asti. Asematien ja Tikkuraitin toisistaan erottava Kielotie on suunniteltu muutettavaksi 2020-luvun lopulla noin 150 metrin matkalta joukkoliikennebulevardiksi, jota pitkin kulkisi vain Vantaan pikaraitiotie.

Tulevaisuus
-----------

Kassan kortteliin on jäänyt matalia rakennuksia ja rakentamatonta tilaa. Sisäpihan männyt ja lehtipuut muistuttavat vuonna 2010 kaadetusta Männistönpuistosta. Taustalla toimisto- ja liikekeskus Dixi, johon aiotaan rakentaa jalankulkusilta Männistönpolulta Ratatien yli.
Yleiskaavassa Asematie kuuluu keskustatoimintojen alueeseen, ja Asematien ja Ratatien välissä on merkittävä liiketilavaraus. Asematie 1:n kerrostalon ja Kassantalon sekä erityisesti tyhjillään olevan Asematie 3:n liikerakennuksen on katsottu olevan Tikkurilan keskustan kehittämisen tiellä. Asematie 3:n omistaa sijoitusyhtiö, ja myös Vantaan kaupunki omistaa osan korttelista Männistönpolun puolelta.

Kassantalo ja sen viereinen kerrostalo ovat Vantaan rakennusperintökohteita, mutta kulttuurihistoriallisesta arvostaan huolimatta ne eivät ole suojeltuja. Kumpikin rakennus ja erityisesti kerrostalo ovat päässeet rapistumaan huonokuntoisiksi. Rakennukset kuuluvat samaan asunto-osakeyhtiöön, joka toivoo molempien kiinteistöjen purkamista. Vantaan kaupunginmuseo on esittänyt kumpaakin rakennusta suojeltavaksi.

* Asuinkerrostalo Asematie 1 sijaitsee Kassantalon tavoin Tikkurilan "paraatipaikalla" liikekeskus Dixin kupeessa. Sen tilalle suunnitellaan tornitaloa.Asuinkerrostalo Asematie 1 sijaitsee Kassantalon tavoin Tikkurilan "paraatipaikalla" liikekeskus Dixin kupeessa. Sen tilalle suunnitellaan tornitaloa.
* Vuonna 1956 valmistunutta Kassantaloa, jonka osoite on myös Asematie 1, on ehdotettu suojeltavaksi.Vuonna 1956 valmistunutta Kassantaloa, jonka osoite on myös Asematie 1, on ehdotettu suojeltavaksi.
* 1970-luvun liikerakennus Asematie 3 on ollut pitkään tyhjillään.1970-luvun liikerakennus Asematie 3 on ollut pitkään tyhjillään.
* Tikkurin tilalle suunnitellaan yli 20-kerroksisia tornitaloja.Tikkurin tilalle suunnitellaan yli 20-kerroksisia tornitaloja.

Vuoden 2021 kaavamuutossuunnitelman mukaan Kassantalo säilytetään ja suojellaan, mutta purettavien kiinteistöjen Asematie 1:n ja Asematie 3:n tilalle kaavoitetaan suuria rakennusmassoja: vuoden 1956 kerrostaloa on suunniteltu korvattavaksi 22-kerroksisella tornitalolla. Siitä tulisi Vantaan korkein rakennus ohittaen vuonna 2012 valmistuneen Martintornin. Asematie 3:n tilalle suunnitellaan uutta 5–6-kerroksista asuintaloa ja sen pohjoispuolelle Männistönpolun varteen kuusikerroksista toimistorakennusta. Myös Kassantaloa vastapäätä sijaitsevan kauppakeskus Tikkurin korttelissa on käynnissä asemakaavamuutos, jossa kauppakeskus purettaisiin ja sen tilalle nousisi uusia tornitaloja. Asuntojen lisäksi kortteliin tulisi liike- ja kulttuuritiloja, yritysten toimitiloja ja kauppahalli.

Rakennuksia kadun varrella
--------------------------

Vasemmalla kauppakeskus Tikkuri ja oikealla pankki- ja toimistokäyttöön rakennettu Raha-asema eli Asematie 2.
* liikerakennus Kassantalo (Asematie 1), 1956
* Vantaan kaupungintalo, 1956
* Galleria K, Vantaan taidemuseon ja Vantaan taiteilijaseuran yhdessä ylläpitämä taidegalleria, 1958
* liikerakennus Asematie 3, 1975
* Raha-asema (Asematie 2), 1979
* kauppakeskus Tikkuri, 1984
* Tikkurilan kirkko, 2021

Laila Pullisen *Ajan henki – aineen vanki* -pronssiveistos vuodelta 1976.
Lisäksi kadun läntisessä päässä osoitteessa Asematie 9 sijaitsee Lauri Lairalan aukio ja sen keskellä vuonna 1976 valmistunut Ajan henki -veistos.

### Purettuja rakennuksia

* rukoushuone Betania
* Elannon liikerakennus
* liikerakennus Miljoonatalo, 1927–1982
* As. Oy Leppäpuisto eli Kenkäaseman talo, 1957–2011
* Tikkurilan vanha kirkko, 1956–2018

Lähteet
-------

1. ↑  Tikkurila 2012 - 2030 | Kaupunkikuvaselvitys 062500 (pdf) *Vantaan kaupunki (vantaa.fi)*.  26.11.2012.  Arkistoitu 8.3.2022. Viitattu 18.4.2021.
2. ↑  Salomaa, Marja: Tikkurila rakennetaan uusiksi – Harva asukas näyttäisi jäävän kaipaamaan betoni­kuutioita *Helsingin Sanomat*.  6.11.2018. Viitattu 18.4.2021.
3. 1 2  Asematie kaupungintalon edustalta Ratatielle on nyt kävelykatu  8.12.2023. Vantaan kaupunki. Viitattu 10.12.2023.
4. ↑  Vantaan karttapalvelu (Näkymä asemaympäristöstä Senaatin kartassa vuodelta 1872, katu pistemerkattu) *kartta.vantaa.fi*. Viitattu 18.4.2021.
5. 1 2  Hovi-Horkan, Jonna: Näin rahanhimo tuhosi historiallisen Tikkurilan – 1980-luvulla pantiin matalaksi aarteita, joiden jyrääminen tuntuu nykypäivänä käsittämättömältä *Helsingin Sanomat*.  21.12.2020. Viitattu 18.4.2021.
6. 1 2 3 4 5  Tyystjärvi, Ilona: Käsittämätön näky 70 vuoden takaa lävähtää silmille keskellä Tikkurilaa – Yhdellä Vantaan parhaimmista paikoista on kiukkua herättävä rakennusreliikki (Vain tilaajille) *Helsingin Sanomat*.  28.12.2020. Viitattu 18.4.2021.
7. 1 2  Suojanen, Armi: Dixin viereen halutaan uutta – nämä Tikkurilan vanhat maamerkit aiotaan purkaa *Vantaan Sanomat (vantaansanomat.fi)*.  16.10.2016. Viitattu 18.4.2021.
8. 1 2 3  Tikkurilan keskustan kaavarunko *Vantaan kaupunki (vantaa.fi)*.  19.1.2015.  Arkistoitu 9.5.2021. Viitattu 18.4.2021.
9. ↑  Vantaan karttapalvelu (Ortoilmakuva alueesta vuonna 1954) *kartta.vantaa.fi*. Viitattu 18.4.2021.
10. 1 2  Näkymä Helsingin maalaiskunnan uuden kunnantalon katolta Asematielle *vantaankaupunginmuseo.finna.fi*. Vantaan kaupunginmuseo. Viitattu 18.4.2021.
11. ↑  As. Oy Leppäpuisto vastavalmistuneena *vantaankaupunginmuseo.finna.fi*. Vantaan kaupunginmuseo. Viitattu 18.4.2021.
12. 1 2  Heiskanen, Pekka J.: Kenkäaseman sisäänkäynti *vantaankaupunginmuseo.finna.fi*.  4.3.2011. Vantaan kaupunginmuseo. Viitattu 27.6.2021.
13. ↑  Heiskanen, Pekka J.: Kenkäaseman talo Asematien varrella *vantaankaupunginmuseo.finna.fi*.  1.2.2010. Vantaan kaupunginmuseo. Viitattu 18.4.2021.
14. ↑  Vantaan karttapalvelu (Kaupunkikarttanäkymä Asematiestä) *kartta.vantaa.fi*. Viitattu 18.4.2021.
15. ↑  Heiskanen, Pekka J.: Männistönpuisto puiden kaatamisen aikaan *vantaankaupunginmuseo.finna.fi*.  5.10.2010. Vantaan kaupunginmuseo. Viitattu 18.4.2021.
16. ↑  Vantaan karttapalvelu (Ortoilmakuva Tikkurilan keskustasta vuonna 2009) *kartta.vantaa.fi*. Viitattu 18.4.2021.
17. ↑  Elokuun ulkoilmakonserteissa Tikkurilan Kirjastopuisto täyttyy tähdistä *Vantaan kaupunki (vantaa.fi)*.  3.7.2019. Viitattu 18.4.2021.
18. ↑  Tikkurilan Kirjastopuistossa katsotaan leffoja - ulkoilmanäytös järjestetään ensimmäistä kertaa *Vantaan Sanomat*.  21.8.2019. Viitattu 18.4.2021.
19. ↑  Abien penkkariajelua Tikkurilassa vuonna 1968 Vantaan kaupunginmuseo. Viitattu 18.4.2021.
20. ↑  Vantaan karttapalvelu (Ortoilmakuva kirjaston ympäristöstä vuonna 2007) *kartta.vantaa.fi*. Viitattu 18.4.2021.
21. ↑  Vehkapolku 10 *Helsingin seudun opiskelija-asuntosäätiö (hoas.fi)*. Viitattu 18.4.2021.
22. ↑  Väliaho, Tuomo: Autoilijat ajavat surutta päin vastaantulevaa liikennettä keskellä Tikkurilaa *Helsingin Sanomat*.  10.1.2020. Viitattu 18.4.2021.
23. ↑  Salonen, Juha: Tikkurilan Asematiestä tulossa kävelykatu – "Ei ole tarkoitettu autojen makuuttamiseen" *Vantaan Sanomat*.  28.5.2016. Viitattu 18.4.2021.
24. ↑  Tikkurilan Asematie muutetaan kävelykaduksi – muutostyöt alkavat 22.5.  16.5.2023. Vantaan kaupunki. Viitattu 22.5.2023.
25. ↑  Vantaan ratikan yleissuunnitelma (pdf) (s. 36. Jumbo - Tikkurila) *vantaa.fi*.  18.9.2019. Vantaan kaupunki.  Arkistoitu 16.4.2021. Viitattu 18.4.2021.
26. ↑  Tikkurilan kaavarunko 2020 (48)  15.11.2022. Vantaan kaupunki. Viitattu 8.1.2023.
27. 1 2 3  Suojanen, Armi: Tikkurilan keskustan uudistus junnaa paikoillaan – 1950-luvun talot jäivät uusien puristukseen *Vantaan Sanomat Ajankohta = 30.10.2019*. Viitattu 18.4.2021.
28. ↑  Suojanen, Armi: Joko Asematie 1:n kohtalo vihdoin ratkeaa? – Tikkurilan 50-luvun kulman tulevaisuutta tarkastellaan jälleen *Vantaan Sanomat*.  22.9.2021. Viitattu 9.4.2022.
29. 1 2  Tikkurilassa Asematie 1-3 uudistuu (nro 002342) *vantaa.fi*.  17.11.2021. Vantaan kaupunki. Viitattu 10.3.2021.
30. ↑  Salomaa, Marja: Tikkurilan keskustaan suunnitellaan Vantaan korkeinta asuintaloa – Asematien uudistamishankkeeseen haetaan nyt yhteistyökumppania *Vantaan Sanomat*.  7.4.2022. Viitattu 9.4.2022.
31. ↑  Osallistumis- ja arviointisuunnitelma *vantaa.fi*.  17.5.2021. Vantaan kaupunki.  Arkistoitu 2.6.2021. Viitattu 27.6.2021.
32. 1 2  002488 Tikkuri (PDF)  10.5.2022. Vantaan kaupunki. Viitattu 8.1.2023.
33. ↑  Tikkurilan kaavarunkoalueen modernin rakennuskannan inventointi 2020 (PDF)  2021. Vantaan kaupunki.  Arkistoitu 3.9.2021. Viitattu 26.5.2022.
34. ↑  Elannon sekatavaramyymälä n:o 26. Asematie, Tikkurila, Helsingin maalaiskunta (= Tikkurila, Vantaa) *finna.fi*. Helsingin kaupunginmuseo. Viitattu 18.4.2021.

Aiheesta muualla
----------------

* Kuvia tai muita tiedostoja aiheesta **Asematie (Vantaa)** Wikimedia Commonsissa